PTTEP ตั้ง “เบดร็อค อนาไลติกส์-ไบนด์ ซิสเต็มส์” รุกธุรกิจ AI
PTTEP ตั้ง 2 ย่อย “เบดร็อค อนาไลติกส์ -ไบนด์ ซิสเต็มส์” เพื่อดำเนินธุรกิจด้านปัญญาประดิษฐ์และเทคโนโลยี หวังเพิ่มโอกาสแข่งขันสอดคล้องกลยุทธ์
PTTEP ตั้ง 2 ย่อย “เบดร็อค อนาไลติกส์ -ไบนด์ ซิสเต็มส์” เพื่อดำเนินธุรกิจด้านปัญญาประดิษฐ์และเทคโนโลยี หวังเพิ่มโอกาสแข่งขันสอดคล้องกลยุทธ์
10 ม.ค. 2566

บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า บริษัทได้จัดตั้ง 2 บริษัทย่อยแห่งใหม่ เพื่อดำเนินธุรกิจด้านปัญญาประดิษฐ์และเทคโนโลยี ซึ่งแห่งที่ 1 ภายใต้ชื่อ บริษัท เบดร็อค อนาไลติกส์ จํากัด จัดตั้งด้วยทุนจดทะเบียน 5,000,000 บาท ประกอบด้วย หุ้นสามัญจำนวน 500,000 หุ้น มูลค่าหุ้นละ 10 บาท โดยบริษัท เอไอ แอนด์ โรโบติกส์ เวนเจอร์ส จํากัด (บริษัทย่อยของ ปตท.สผ.) ถือหุ้นในสัดส่วนร้อยละ 100 ซึ่งมีวัตถุประสงค์เพื่อให้บริการแพลตฟอร์มข้อมูลเมืองโดยใช้เทคโนโลยี AI &amp; Machine Learning พร้อมการวิเคราะห์ข้อมูลแบบครบวงจร
ส่วนแห่งที่ 2 ชื่อ บริษัท ไบนด์ ซิสเต็มส์ จำกัด ด้วยทุนจดทะเบียน 5,000,000 บาท ประกอบด้วย หุ้นสามัญจำนวน 500,000 หุ้น มูลค่าหุ้นละ 10 บาท โดยบริษัท เอไอ แอนด์ โรโบติกส์ เวนเจอร์ส จํากัด (บริษัทย่อยของ ปตท.สผ.) ถือหุ้นในสัดส่วนร้อยละ 100 ซึ่งมีวัตถุประสงค์เพื่อให้บริการระบบความปลอดภัย ความเป็นส่วนตัว การยืนยันตัวตนทางดิจิทัล และการเข้าถึงข้อมูล ส่วนบุคคล และองค์กร ผ่านเทคโนโลยี Web 3.0
สำหรับการจัดตั้งบริษัทดังกล่าว เป็นการสร้างความสามารถในการแข่งขันและหาโอกาสในการพัฒนาธุรกิจใหม่ ซึ่งสอดคล้องกับกลยุทธ์ของ ปตท.สผ.